text: X.
  Notat vetus Auctor Libelli de Viris illustribus, eumdem, factis aliquot circa Ostiam salinis, vectigal salis nomine exigere coepisse. Id omnium antiquissimum, & pene omnes inter gentes receptum invenio. Nec sanè iniqua aut illaudata sunt ea vectigalia, quae rerum ejusmodi, quamvis omnibus necessariarum, nomine indicuntur. Neque obstat, quod ea divitibus pauperibusque aeque gravia sunt. Haec ferè Ancus; qui annos quatuor & viginti, magnâ gloria, Romae regnavit.